Muzvare Mukoko Vogadzwa Mujeri Kusvika Musi wa14 Ndira
Magweta ari kumirira Muzvare Mukoko nevamwe vavo vanoti mabatirwo ari kuitwa nyaya iyi anoratidza kuti munyika hamuchina kutevedzwa kwe
Mutungamiri weZimbabwe Peace Project, Muzvare Jestina Mukoko, pamwe nenhengo dzeMDC dzavari kupomerwa nadzo mhosva yekuronga zvekuda kupidigura hurumende yaVaMugabe, vacharamba vari mujere kusvika musi wa14 Ndira, apo vachadzoka zvakare kumatare edzimhosva. Sekutaura kuri kuita Thomas Chiripasi, izvi zvinotevera mutongo wapihwa nedare ramejasitiriti muHarare neChipiri. Magweta ari kumirira Muzvare Mukoko nevamwe vavo anga akwidza mudare nyaya yekuti vasungwa ava vabvumidzwe kunorapwa navana chiremba vavanoda. Asi hurumende inonzi iri kuzvidza mitongo yedare repamusoro yekuti vasungwa ava vaonekwe navana chiremba. Muzvare Mukoko vakapambwa vari pamba pavo musi wa 3 Zvita nevanhu vainge vakapakatira zvombo. Hurumende yakaramba kuti yakanga yapamba Muzvare Mukoko, asi vakazobuda vava kumapurisa svondo rapera. Nhengo dzeMDC dzinonzi dzakapambwa muna Gumiguru kuBanket dzichipomerwa mhosva yekudzidzira zvehugandanga. Nhengo idzi, pamwe naMuzvare Mukoko vari kuramba mhosva dzavari kupomerwa. Vanhu ava vakawanikwa vaine mhosva vanotongerwa rufu. Pavanhu vari muhusungwa, pane mwana mudiki ane makore maviri uyo anonzi akatochwa nehurumende senzira yekurwadzisa amai vake kuti vabvume mhosva dzavari kupomerwa. Mwana uyu ari kugara kujeri revanhukadzi rekuChikurubi, uko kuri kuchengeterwa amai vake. Nyaya dziri kupomerwa Muzvare Mukoko nevamwe vavo, dziri kungoramba dzichitenderedzwa mumatare edzimhosva, izvo zvava kuita kuti dzitore nguva yakareba kuti dzinzwikwe. Magweta evasungwa ava anonzi abuda mudare neChipiri, apo muchuchisi wehurumende anga ava kuda kupinza neChipiri dzimwe nyaya dziri kufanirwa kupinda mudare neChitatu. Magweta aya abuda senzira yekuratidzira kuti haasi kufara nezvange zvodiwa kuitwa nehurumende. Kupoterera kwoita nyaya idzi mumatare nekuzvidzwa kwemitongo yematare nehurumende kwava kurevei kuvasungwa ava pamwe nemafambisirwo enyaya mumatare? Nyanzvi munyaya dzemitemo, uye vari sachigaro weNCA, Doctor Lovemore Madhuku, vaudza Jonga Kandemiiri weStudio7 kuti nyaya yevasungwa ava haichisiri yekusiyira matare edzimhosva chete, sezvo yava yezvematongerwo enyika. Dzimwe Nhau Kubva kuStudio7...